Bu gün Azərbaycana qarşı o qədər haqsızlıq və ədalətsizlik ortada ola-ola, Türkiyəyə qarşı bu haqsızlıq, ədalətsizlik ortada ola-ola oturub bunların nə məqsədlə və hansı işi görəcəyini gözləməyimiz heç bir məntiqə sığmır. Məncə, artıq düşmən tərəfə də məlum bir vaxt limiti vermək lazımdır. Bir ay, iki ay, bu müddət ərzində əgər beynəlxalq güclər, Avropa Şurası, nə bilim, Avropa İttifaqı, BMT bu məsələlərlə bağlı konkret tədbirlər görməyəcəksə, Azərbaycan tərəfi lazım gəlsə, uzunmüddətli, lap yorucu, lap böyük itkilər olsa belə, savaşa başlamalıdır və torpaqlarını azad etməlidir. Çünki sıra bizə gəlir. Türkiyəni əzəndən sonra, təbii ki, başqa türk dövlətlərinə, müsəlman dövlətlərinə də münasibət eyni olacaq. Bizim müttəfiqlərimizə vurulan zərbə dolayısı ilə bizə dəyən zərbədir və belə məqamlarda da mən alqışlayıram ki, Azərbaycanın iradəsidir ki, bu gün Türkiyə ilə bir yerdə hərbi təlimlərə başlayıbdır. Biz bütün mədəni və iqtisadi müstəvidə olan münasibətləri siyasi və hərbi müstəviyə keçirərək toparlanmalı və düşmənlərimizə sərt şəkildə cavab verməliyik. Bu tipli müzakirələrin aparılması üçün isə parlamentin xüsusi bir iclasının çağırılmasını təklif edirəm. Təşəkkür edirəm.